text: Skal aflive 20 hunde
  15 januar 2010 kl. 09.57
  Hanne Rusbjerg fra Jernved ved Gredstedbro har 25 hunde. 
  Skaf dig af med den 20, siger Esbjerg kommune.
  Hanne Rusbjerg fra Jernved har en mission:
  Hun tager sig af hunde, som ingen andre tager sig af.
  I øjeblikket har hun 25 hunde på sin ejendom - men nu har Esbjerg kommune meddelt, at hun højst må have 5.
  Kommunen siger, at man med så mange hunde skal bo mindst 200 meter fra byzone, og Hanne Rusbjerg bor kun 80 meter fra bygrænsen.
  Naboerne har lavet en underskriftsindsamling - de har ingen problemer med de mange hunde.
  Men kommunen siger, at den agter at følge loven.
  - Hvis vi ikke følger loven, risikerer vi på et tidspunkt et erstatningsansvar, hvis blot én person klager over, at vi har truffet en afgørelse, der ikke følger loven, siger John Snedker, formand for Plan- og miljøudvalget i Esbjerg.
  Hvis kommunen fastholder, at Hanne Rusbjerg skal aflive 20 af hundene, vil hun flytte.
  - Hundene har oplevet rigelig i deres tilværelse og jeg kan ikke gøre mig til dommer over, hvem der skal leve, og hvem der skal dø, siger hun.
  - Jeg føler mig uretfærdigt behandlet af Esbjerg kommune. En biltyv, f.eks., får en betinget dom og en løftet pegefinger, Siger hun.
  